Παίκτης του ΠΑΟΚ με κάθε επισημότητα είναι ο Πέδρο Ενρίκε.

Λίγη ώρα μετά την ανακοίνωση της μεταγραφής του Βραζιλιάνου από την Ρεν, ήρθε η σειρά του «δικεφάλου του Βορρά» να γνωστοποιήσει την έναρξη της συνεργασίας του με τον παίκτη μέχρι το καλοκαίρι του 2020.

Οι «ασπρόμαυροι» παρέθεσαν και το πλούσιο βιογραφικό του παίκτη:

Γεννημένος στις 16 Ιουνίου του 1990, στην Σάντα Κρουζ ντο Σουλ της Βραζιλιάς, εντάχθηκε σε ηλικία 13 ετών στις Ακαδημίες της τοπικής ομάδας, όπου και ξεκίνησε να μαθαίνει τα μυστικά του αθλήματος. Το 2007 μεταπήδησε στην Αβάι, ενώ ολοκλήρωσε την χρονιά στην Γκρέμιο, συμμετέχοντας σε αγώνες των Τμημάτων Υποδομής.

Το 2010 με την φανέλα της Αβενίντα έγραψε τις πρώτες του επαγγελματικές συμμετοχές στο πρωτάθλημα Γκάουτσο, της πολιτείας του Ρίο Γκράντε ντο Σουλ. Λίγους μήνες αργότερα μετακόμισε στην Κάσιας, όπου και άρχισε να ξεδιπλώνει πτυχές του ταλέντου του, σκοράροντας και τα πρώτα του επαγγελματικά τέρματα.

Οι επιδόσεις του άρχισαν να τραβούν πάνω του τα βλέμματα ευρωπαϊκών συλλόγων, με την Ζυρίχη να τον πείθει τον Ιανουάριο του 2012 να κάνει το υπερατλαντικό ταξίδι και να αγωνιστεί στο ελβετικό πρωτάθλημα.

Στο πρώτο του εξάμηνο προσαρμόστηκε άμεσα και πρόλαβε να γράψει 15 συμμετοχές με ένα γκολ και τρεις ασίστ. Την σεζόν 2012-13 έπαιξε σε 18 αγώνες, με ένα γκολ και δύο ασίστ.

Η επόμενη σεζόν ήταν εξαιρετική, με 11 γκολ και 7 ασίστ, σε 40 συμμετοχές στην πορεία της Ζυρίχης προς την κατάκτηση του Κυπέλλου Ελβετίας, παρά την απουσία του από τον τελικό λόγω τιμωρίας. Πλέον ήταν έτοιμος για το επόμενο βήμα και η Ρεν του προσέφερε την δυνατότητα να αγωνιστεί σε υψηλότερο επίπεδο.

Στην Γαλλία δεν έδειξε να έχει προβλήματα προσαρμογής και μπήκε κατευθείαν στα…βαθιά. Με 40 αγώνες, τρία γκολ και πέντε ασίστ την πρώτη σεζόν, 25 αγώνες με τρία γκολ και μία ασίστ την δεύτερη, ενώ φέτος πρόλαβε στο πρώτο μισό της σεζόν να σκοράρει 2 φορές και να δώσει 2 ασίστ σε 14 ματς, πριν ζητήσει και επιτύχει την μεταγραφή του στον ΠΑΟΚ.»